Helle Thorning-Schmidt (S), 2014-02-27:
Tak for det.
Og tak for debatten her i dag.
Jeg synes, den har været god, og at den har været vigtig.
Jeg er dybt optaget af at fastholde Danmark som et stærkt og frit fællesskab, og jeg er helt sikker på, at det ikke kun optager os her i Folketingssalen, men optager rigtig mange danskere.
Vi må heller ikke i misforstået hensyntagen til hinanden opgive vores egne traditioner og vaner, og derfor er det en relevant debat.
Som jeg indledte med at sige, har jeg jo ikke belæg for at sige, at danskerne generelt oplever, at de er nødt til at ændre levevis på grund af indvandring fra andre lande og kulturer.
Men vi kan også godt sige klart og tydeligt, at der jo har været enkelte sager, som vi skal diskutere og håndtere som samfund, og det mener jeg så også vi har kunnet håndtere.
Der har været en række konkrete spørgsmål, som også har fyldt rigtig meget i debatten i dag, f.eks. spørgsmålet om dansk madkultur, bl.a. frikadeller og andre fødevarer med svin i danske daginstitutioner og halalslagtet kød på hospitalerne.
Og det, den her diskussion vel kan koges ned til, er, at man sagtens kan have stærke holdninger til de her spørgsmål, det har jeg f.eks., uden at vi behøver omsætte dem i detaljeret lovgivning.
Og det må jo betyde, at det er et fåtal, der går ind for lovgivning.
Det er jeg egentlig glad for, for jeg opfatter, at vi i Danmark har et levende demokrati, hvor man debatterer tingene i kommuner og på institutioner og på arbejdspladser, og jeg tror, det er vigtigt, at vi har tillid til, at det kan fungere.
Det betyder ikke, at vi ikke kan have stærke holdninger til tingene, men vi må tro på, at de demokratiske institutioner, vi har i vores land, rent faktisk fungerer.
Et andet emne, som vi har behandlet i debatten, og det synes jeg også er vigtigt, er bekæmpelse af ekstremisme, og som jeg hører debatten, er der en meget, meget bred enighed her i Folketinget om, at det er en meget alvorlig udfordring.
I det hele taget synes jeg, dagens debat viser, at et stort flertal her i Folketinget bakker op om de danske værdier, ligesom jeg er helt overbevist om, at et stort flertal i befolkningen bakker op om vores værdier, vores kultur og hele det danske samfund, og det er jo meget bredt.
Det er også derfor, jeg mener, at vi har en forpligtelse til at passe på det danske fællesskab.
Vi er parate til at kæmpe for det, hvis det bliver udfordret, og det er jo i virkeligheden meget opmuntrende, at vi alle sammen har det sådan.
Jeg tror, vi deler den opfattelse med rigtig mange danskere.
Et andet eksempel, som vi har diskuteret her i dag, som jeg også synes er relevant, og som jo har været diskuteret i den offentlige debat, er den her sag om en censor, som ikke ville give hånd til en kvindelig studerende.
Igen må jeg sige: Jeg tror ikke, at vi skal lovgive om det her.
Vi har heldigvis et Ligebehandlingsnævn, som har taget sagen op, og som også har påvist, at der var tale om kønsdiskrimination.
Det er godt, at vi har den slags nævn.
Så jeg deler grundlæggende forespørgernes optagethed af dansk kultur, men jeg tror, at der, hvor vi også har set nogle forskelle, er, at jeg så ikke deler forespørgernes manglende tiltro til den danske kulturs styrke.
Jeg tror ikke, det er det, der gør forskellen.
Med det vil jeg så også sige, at for mig at se er der ikke nogen sammenhæng mellem, at man ikke tager det her alvorligt, og at man ikke vil skride til lovgivning.
Måske har jeg en endnu større tiltro til danske værdier, dansk kultur og befolkningens lyst til at kæmpe for dem end fru Pia Kjærsgaard, al den stund jeg tror, at de står stærkt og soleklart for rigtig mange danskere, og derfor er der ikke behov for, at man bruger lovgivning til at hegne tingene ind.
Jeg vil gerne takke for debatten.
Jeg synes, det har været nyttigt, at vi har haft den her debat i dag.